CELEX: 32021R0957
Language: el
Date: 2021-05-31 00:00:00
Title: Εκτελεστικός κανονισμός (ΕΕ) 2021/957 της Επιτροπής της 31ης Μαΐου 2021 σχετικά με τη δασμολογική κατάταξη ορισμένων εμπορευμάτων στη Συνδυασμένη Ονοματολογία

15.6.2021   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 211/48
               
            
         ΕΚΤΕΛΕΣΤΙΚΟΣ ΚΑΝΟΝΙΣΜΟΣ (ΕΕ) 2021/957 ΤΗΣ ΕΠΙΤΡΟΠΗΣ
         της 31ης Μαΐου 2021
         σχετικά με τη δασμολογική κατάταξη ορισμένων εμπορευμάτων στη Συνδυασμένη Ονοματολογία
         Η ΕΥΡΩΠΑΪΚΗ ΕΠΙΤΡΟΠΗ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης,
         Έχοντας υπόψη τον κανονισμό (ΕΕ) αριθ. 952/2013 του Ευρωπαϊκού Κοινοβουλίου και του Συμβουλίου, της 9ης Οκτωβρίου 2013, για τη θέσπιση του ενωσιακού τελωνειακού κώδικα (1), και ιδίως το άρθρο 57 παράγραφος 4 και το άρθρο 58 παράγραφος 2,
         Εκτιμώντας τα ακόλουθα:
         
                     (1)
                  
                  
                     Για να εξασφαλιστεί η ομοιόμορφη εφαρμογή της Συνδυασμένης Ονοματολογίας που προσαρτάται στον κανονισμό (ΕΟΚ) αριθ. 2658/87 του Συμβουλίου (2), είναι αναγκαίο να θεσπιστούν μέτρα όσον αφορά την κατάταξη των εμπορευμάτων που αναφέρονται στο παράρτημα του παρόντος κανονισμού.
                  
               
                     (2)
                  
                  
                     Ο κανονισμός (ΕΟΚ) αριθ. 2658/87 προβλέπει τους γενικούς κανόνες για την ερμηνεία της Συνδυασμένης Ονοματολογίας (ΣΟ). Οι εν λόγω κανόνες ισχύουν επίσης και για κάθε άλλη ονοματολογία η οποία βασίζεται εν όλω ή εν μέρει στη ΣΟ ή προσθέτει σε αυτήν οποιαδήποτε νέα υποδιαίρεση και θεσπίζεται με ειδικές διατάξεις της Ένωσης με σκοπό την εφαρμογή δασμολογικών και άλλων μέτρων σχετικά με τις εμπορευματικές συναλλαγές.
                  
               
                     (3)
                  
                  
                     Κατ’ εφαρμογή αυτών των γενικών κανόνων, τα εμπορεύματα που περιγράφονται στη στήλη (1) του πίνακα που περιλαμβάνεται στο παράρτημα θα πρέπει να καταταγούν στον κωδικό ΣΟ που εμφαίνεται στη στήλη (2), για τους λόγους που αναφέρονται στη στήλη (3) του εν λόγω πίνακα.
                  
               
                     (4)
                  
                  
                     Είναι σκόπιμο να προβλεφθεί ότι ο δικαιούχος των δεσμευτικών δασμολογικών πληροφοριών, οι οποίες έχουν εκδοθεί σχετικά με τα εμπορεύματα που αφορά ο παρών κανονισμός και δεν είναι σύμφωνες με τον παρόντα κανονισμό, μπορεί να συνεχίσει να τις επικαλείται επί μια ορισμένη χρονική περίοδο, σύμφωνα με τις διατάξεις του άρθρου 34 παράγραφος 9 του κανονισμού (ΕΕ) αριθ. 952/2013. Η περίοδος αυτή θα πρέπει να είναι τρίμηνη.
                  
               
                     (5)
                  
                  
                     Τα μέτρα που προβλέπονται στον παρόντα κανονισμό είναι σύμφωνα με τη γνώμη της Επιτροπής Τελωνειακού Κώδικα,
                  
               ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
         
            Άρθρο 1
            Τα εμπορεύματα που περιγράφονται στη στήλη (1) του πίνακα που περιλαμβάνεται στο παράρτημα κατατάσσονται στη Συνδυασμένη Ονοματολογία στον κωδικό ΣΟ που αναφέρεται στη στήλη (2) του εν λόγω πίνακα.
         
         
            Άρθρο 2
            Οι δεσμευτικές δασμολογικές πληροφορίες που δεν είναι σύμφωνες με τον παρόντα κανονισμό μπορούν να συνεχίσουν να αποτελούν αντικείμενο επίκλησης, σύμφωνα με τις διατάξεις του άρθρου 34 παράγραφος 9 του κανονισμού (ΕΕ) αριθ. 952/2013, κατά τη διάρκεια περιόδου τριών μηνών από την ημερομηνία έναρξης της ισχύος του παρόντος κανονισμού.
         
         
            Άρθρο 3
            Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
            Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
         
         
            Βρυξέλλες, 31 Μαΐου 2021.
            
               
                  Για την Επιτροπή,
               
               
                  εξ ονόματος της Προέδρου,
               
               Gerassimos THOMAS
               
                  Γενικός Διευθυντής
               
               
                  Γενική Διεύθυνση Φορολογίας και Τελωνειακής Ένωσης
               
            
         
         
            (1)  ΕΕ L 269 της 10.10.2013, σ. 1.
         
            (2)  Κανονισμός (ΕΟΚ) αριθ. 2658/87 του Συμβουλίου, της 23ης Ιουλίου 1987, για τη δασμολογική και στατιστική ονοματολογία και το κοινό δασμολόγιο (ΕΕ L 256 της 7.9.1987, σ. 1).
      
      
         
            ΠΑΡΑΡΤΗΜΑ
            
                        Περιγραφή των εμπορευμάτων
                     
                     
                        Κατάταξη (κωδικός ΣΟ)
                     
                     
                        Αιτιολογία
                     
                  
                        (1)
                     
                     
                        (2)
                     
                     
                        (3)
                     
                  
                        Είδος ωοειδούς σχήματος, μήκους περίπου 180 cm και πλάτους 95 cm στο φαρδύτερο σημείο του. Αποτελείται από αραιά πλεγμένες υφαντικές ύλες που δημιουργούν μια δικτυωτή δομή, η οποία συνδέεται με φουσκωτό σωλήνα από πλαστική ύλη που πλαισιώνει το ύφασμα. Στη μία πλευρά του σωλήνα προσαρτάται φουσκωτό μαξιλάρι από πλαστική ύλη. Ο σωλήνας και το μαξιλάρι καλύπτονται πλήρως από ύφασμα από συνεχείς συνθετικές ίνες.
                        Η εξωτερική επιφάνεια του είδους αποτελείται εξολοκλήρου από υφαντικές ύλες, οι οποίες υπερισχύουν των πλαστικών υλών ως προς τον όγκο. Ειδικότερα, η δικτυωτή δομή στην οποία ξαπλώνει ο χρήστης αποτελείται αποκλειστικά από υφαντικές ύλες. Ωστόσο, οι πλαστικές ύλες υπερισχύουν των υφαντικών υλών ως προς το βάρος και την αξία.
                        Το είδος είναι σχεδιασμένο για να επιπλέει στο νερό, όπως τα στρώματα νερού που φουσκώνουν με αέρα.
                        Βλέπε εικόνα  (*1)
                        
                     
                     
                        6306 90 00 
                     
                     
                        Η κατάταξη καθορίζεται από τους γενικούς κανόνες 1, 3 στοιχείο β) και 6 για την ερμηνεία της Συνδυασμένης Ονοματολογίας (ΣΟ), από τη σημείωση 7 στοιχείο στ) του τμήματος XI της ΣΟ και από το κείμενο των κωδικών ΣΟ 6306  και 6306 90 00 .
                        Το είδος αποτελεί σύνθετο εμπόρευμα που συνίσταται από διάφορα υλικά (υφαντικές και πλαστικές ύλες) κατά την έννοια του γενικού ερμηνευτικού κανόνα 3 στοιχείο β).
                        Αποκλείεται η κατάταξη στον κωδικό ΣΟ 3926 90 97  ως άλλο τεχνούργημα από πλαστικές ύλες, διότι το είδος, εξεταζόμενο οπτικά, με την αφή ή όταν κάποιος ξαπλώνει σε αυτό, έχει τα αντικειμενικά χαρακτηριστικά ενός τεχνουργήματος από υφαντικές ύλες, λόγω του υλικού της εξωτερικής του επιφανείας, που συνίσταται αποκλειστικά σε υφαντικές ύλες. Αν και οι πλαστικές ύλες διαδραματίζουν σημαντικό ρόλο όσον αφορά τη χρήση του είδους ως επιπλέουσας συσκευής, το δικτυωτό ύφασμα στο μέσο του είναι απαραίτητο για να μπορεί ο χρήστης να ξαπλώνει στο είδος ενώ αυτό επιπλέει. Ως εκ τούτου, συνολικά, οι υφαντικές ύλες (υλικό εξωτερικής επιφάνειας, πλεκτό δικτυωτό ύφασμα) προσδίδουν στο είδος τον ουσιώδη χαρακτήρα του κατά την έννοια του γενικού ερμηνευτικού κανόνα 3 στοιχείο β).
                        Δεδομένων των αντικειμενικών χαρακτηριστικών του είδους (έχει σχεδιαστεί για να μεταφέρεται σε διαφορετικούς τόπους και να χρησιμοποιείται εκεί προσωρινά, είναι ελαφρύ, εύκολο στη μεταφορά και στη συναρμολόγηση, παρουσιάζει ομοιότητες με τα στρώματα που φουσκώνουν με αέρα), πρόκειται για είδος για κατασκήνωση. Βλέπε επίσης την Επεξηγηματική Σημείωση της ΣΟ για την κλάση 6306 90 00  και τις Επεξηγηματικές Σημειώσεις του Εναρμονισμένου Συστήματος για την κλάση 6306 , πρώτη παράγραφος, σημείο 5).
                        Ως εκ τούτου, το είδος πρέπει να καταταγεί στον κωδικό ΣΟ 6306 90 00  ως είδος για κατασκήνωση.
                     
                  
               
            
               (*1)  Η εικόνα έχει αποκλειστικά ενημερωτικό σκοπό.